Отчетен доклад

за работата на НЧ „Съгласие-2014 година“ с. Блъсковци за 2019 година

Уважаеми Дами и Господа, членове на НЧ“Съгласие – 2019г“

Първо искам да Ви благодаря, че се отзовахте на поканата, да присъствате на отчетното ни събрание, с което показвате вашата заинтересованост и съпричастност към дейността ни през изтеклата година. Смело мога да кажа, че всички вие тук присъстващи по един или друг начин се включихте в проведените мероприятия и показахте колко необходима е тази институция за социалния живот на живеещите на територията на кметството и извън нея хора.

Ще започна с проведените мероприятия през изтеклата година, с които обогатихме самите себе си и нашите гости. Мероприятията ни бяха насочени предимно към съхраняване, обогатяване, изучаване на традициите в района и пресъздаването им. Активно се включихме и във всички големи празници, провеждани на територията на община Елена, на които бяхме любезно поканени – фестивал „Пъстър балкански свят“, фолклорен фестивал „Веселие в Елена“, Празник на Еленския бут. Всеки месец имахме проведени мероприятия на територията на кметството, като се започне от месец януари – Деня на родилната помощ (Бабин ден); месец февруари – Трифон Зарезан (Ден на лозаря)- за четвърта поредна година участвахме в празника в с. Марян с програма - пресъздаване на обичая по зарязване на лозарата и с песни и наричания; месец март – ден на самодееца, баба марта, 8 март и първа пролет; месец април – Лазаруване с децата от с.Титевци и Марафелци под ръководството на г-жа Стела Димитрова. Боядисване на яйца на Велики четвъртък в кметството, Водосвет на Великден и христосване с червени яйца в църквата Св. Димитър, организирани от секретарят на читалището. „Седянка на живо“ подготвихме за участието си във Фестивала на модерното изкуство „Пъстър балкански свят“. На гостите на празника участниците в седянката припомниха както позабравени занаяти от бита на балканджиите, така и любими народни песни. Подобаващо се представихме и на фолклорния фестивал *„Веселие в Елена“* , за което бяхме удостоени *с 2 – място грамота и награда*. През месец май за втора година се проведе празник на мекицата, в който участниците се увеличиха. Разгласата за мероприятието оказа своето влияние и интереса беше голям, повече хора посетиха празника. *Тук следва да обсъдим – какво трябва да направим, за да има повече мекици за консумация. Ще очаквам вашите предложения препоръки.* По покана на община Златарицаучастие взехме и в празника на читалищните съставина 21 май в гр. Златарица.През месец юни организирано почетохме черковищата в с.Търкашени и Титевци. С групата за стари градски песни „Гласовете на зинзъра“ участвахме прегледа на художествената самодейност в с. Константин. През месец юли за пета поредна година проведохме Празника на шарената черга,старите занаяти и народния бит.“ С всяка изминала година се налага със своята колоритност и изящество. Все повече и повече гости, занаятчии и участници идват тук, с което младите хора се докосват до българщината съхранена и предадена от поколения на поколения. Тук искам да благодаря и на младите хора от кметството, които без да жалят време и сили, се включиха активно в организацията преди и след празника. През месец август се проведе традиционния събор в с. Търкашени, на които се канят всички жители и гости на цялото кметство. Със своята специфика като място, предлагане и богата програма събора привлича и жители на цялата община Елена. Тази година събора бе доста емоционален ден, в който имаше и заря. През месец септември участие взехме в Празника на градинарската чорба в гр. Златарица*. В конкурса за направа на лучник групата ни бе удостоена с награда – II място*. За първа година участвахме на празника в с. Николаево, община Златарица посветен на песните на Борис Машалов. За своето участие „Гласовете на Зинзъра“ получиха златен медал и грамота. През месец октомври се почете и храмовия празник на църквата „Св. Димитър“ с божествена литургия, светяване на вода и освещаване на курбан за здраве и благополучие. През ноември месец – щедростта на есента бе отбелязана с празника на плодородието. В празника на Еленския бут, заехме също специално място чрез направата на собствен кът в който бяхме в ролята на домакини, посрещайки официалните гости на празника. През месец декември бе украсена елхата пред кметството, за да се създаде празнично настроение. На втория ден на Коледа бе отслужена и празнична литургия.

От изложените по горе факти е видно , че предходната година бе много успешна за нас, което ни показва, че с повече отговорност и труд се постигат добри резултати.

В сградата на кметството се намира и подредена богата на книги библиотека. Тя е изцяло дарение от жителите и гостите на селата. Тук отново искам да благодаря на Петко Лазаров и Йордан Станев, които направиха рафтове за са подредени книгите и всеки да има достъп и прегледност.

С голяма радост искам да споделя с Вас, че през изтеклата година успях да реализирам една своя мечта. Започна и почти завърши ремонта на читалището. Направихме дограма и измазахме. Сега остава да отремонтираме дюшамето и да закупим столове, завеси за сцената и да станем домакини на следващия преглед на художествената самодейност, организиран от община Елена. Моите добри намерения са след като имаме базата, да разширим художествената си дейност. Тази година след участията ни в празника на Еленския бут и в с. Николаево, имаме доста предложения за участия в различни празници. Да се надявам, че със своята отговорност ще устоим завоюваните позиции и за напред ще работим още по-упорито.

Благодаря и на община Елена, че оцени нашата дейност и тази година завиши субсидията ни.

**Катя Цветкова**

**Секретар на НЧ“Съгласие-2014“ с.Блъсковци**